«በመልሱ ጨዋታ ውጤት ለመቀልበስ የተቻለንን እናደርጋለን» -ኢንስትራክተር አብርሃም መብራቱ
የኢትዮጵያ ብሔራዊ ቡድን ለ2020 የቻን አፍሪካ ዋንጫ የመጨረሻ የማጣሪያ ጨዋታ በሩዋንዳ 1 ለ 0 በሆነ ውጤት ሽንፈትን አስተናግዷል። በጨዋታው የመጀመሪያ አጋማሽ ሁለቱም ቡድኖች ለግብ የቀረበ ተደጋጋሚ ሙከራ ቢያደርጉም ኳስና መረብ ማገናኘት ሳይችሉ ለረፍት ወደ መልበሻ ክፍል አምርተዋል። በተለይም ዋልያዎቹ ኳስን ተቆጣጥሮ በመጫወት ረገድ የተሻለ እንቅስቃሴ ቢያደርጉም ቡድኑ ከዚህ ቀደም እንደተለመደው የአጨራረስ ድክመቱን ማሻሻል ባለመቻሉ ግብ ሳይቆጠር ቀርቷል። በሁለተኛው አጋማሽ መከላከልን መሰረት ያደረጉት ሩዋንዳዎች በ60ኛው ደቂቃ ላይ በኤርነስት ሴጉራ አማካኝነት ባስቆጠሯት ድንቅ የአክሮባት ግብ የጨዋታው ድባብ ተቀይሯል። ዋልያዎቹ ግብ ከማስቆጠር ችግር ባሻገር ከዚህ ቀደም በነበሩት ጨዋታዎች ከቆመ ኳስ በቀላሉ የሚቆጠርባቸውን ግብ ማስቀረት እንዳልቻሉ ለመታዘብ ተችሏል። በተደጋጋሚ ወደ ተቃራኒ ግብ ክልል የመቅረብ አጋጣሚዎችን ወደ ፍሬ የሚቀይር ጨራሽ አጥቂ ማጣትም የቡድኑ ቁልፍ ችግር ሆኖ ተስተውሏል። ዋልያዎቹ ከጨዋታው በፊት በአጥቂው
ክፍል የነበረባቸውን ከፍትት ማስተካከል ካልቻሉ ከፍተኛ ፈተና ሊገጥማቸው እንደሚችል ቢነገርም፤ ችግሩን ለመቅረፍ ሲቸገሩ ታይቷል።
ዋልያዎቹ በዓለም ዋንጫ ቅድመ ማጣሪያ ከሌሴቶ፣ በቻን ማጣሪያ ደግሞ ከጅቡቲ ጋር በነበራቸው ጨዋታ ጥሩ የሚባል እንቅስቃሴ ቢያሳዩም
ኳስን ከመረብ የማዋሃድ ውስንነቶች በተደጋጋሚ ተስተውሎባቸዋል። በሜዳ ላይ እንቅስቃሴ የተሻሉ ነገሮች ቢታዩም ተጫዋቾቹ ያገኟቸው
የጎል አጋጣሚዎች የመጠቀም ክህሎታቸው ደካማ መሆን ብሔራዊ ቡድኑን ዋጋ እያስከፈሉት እንደሚገኙ ለመታዘብ ተችሏል። በአንፃሩ መከላከልን
መሰረት አደርገው የገቡት ሩዋንዳዎች ያገኙትን አጋጣሚ ወደ ግብ በመቀየር በመቻላቸው ከሜዳቸው ውጭ ሦስት ነጥብ ይዘው ለመውጣት
ችለዋል። ከጨዋታው በኋላ የኢትዮጵያ ብሔራዊ
ቡድን አሰልጣኝ ኢንስትራክተር አብርሃም መብራቱ በሰጡት አስተያየት ‹‹በጨዋታው ተጫዋቾቼ የሚችሉትን አድርገዋል›› በማለት ተጫዋቾቹን
ለመከላከል ጥረት አድርገዋል። አሰልጣኙ በተለይም በመጀመሪያው አጋማሽ ሙሉ ለሙሉ ተጋጣሚያቸው በመከላከለ ላይ ያመዘነ ጨዋታ መከተሉን
በማስታወስ፣ ዋልያዎቹ ይሄንን ሰብሮ በመግባት የተፈጠሯቸውን እድሎች መጠቀም ባለመቻላቸው በሥነ ልቦና ረገድ እንዲወርዱ ማድረጉን
ተናግረዋል። በሁለተኛው አጋማሽ ግን ክፍተቶችን አርሞ ብልጫ ወስዶ ለመጫወት ብዙ ጥረት መደረጉን አሰልጣኙ ገልፀዋል።
ያም ሆኖ አልተሳካም። በሁለተኛው አጋማሽ ተቀይረው የገቡ ተጫዋቾችም ልዩነት እንደፈጠሩ አሰልጣኙ አብራርተዋል። «በታክቲክ ያደረግነው
ለውጥ ጥሩ እንቅስቃሴ ማምጣት እንድንችል አድርጎናል። በአጠቃላይ በጨዋታው ተጫዋቾቼ የሚችሉትን አድርገዋል። እንደተለመደው በግብ
አካባቢ ስንደርስ መረጋጋት ባለመኖሩ ምክንያት የሳትናቸው ኳሶች ዋጋ አስከፍለውናል። እነርሱ ከቆመ ኳስ በተገኘ ዕድል ግብ ማስቆጠር
ችለዋል።» በማትም አስተያየታቸውን በስፍራው ለነበሩ መገናኛብዙሃን ነግረዋል። አሰልጣኙ አክለውም ቡድናቸው በዚህ ጨዋታ እንኳን ድል ባይቀናውም በመልሱ ጨዋታ ውጤት ለመቀልበስ
እንደሚሰሩ ተናግረዋል። «በሜዳችን በነበረን ጨዋታ ብዙም ብልጫ ሳይወሰድብን በጥቃቅን ስህተት ነው ግቡ የተቆጠረብን። ከዚህ ውጭ
ግን አስፈሪ የሚባል ነገር አልገጠመንም ። በመሆኑም በመልሱ ጨዋታ ከዚህ በተሻለ ተንቀሳቅሰን ውጤት ይዘን ለመምጣት የተቻለንን
እናደርጋለን።›› በማት አሰልጣኝ አብረሃም ቃል ገብተዋል። በቀጣይም ቡድኑ ከቆመ ኳስ በቀላሉ ግብ የሚቆጠርበትን ችግር ለማስተካከል
ጠንክረው እንደሚሰሩ አብራርተዋል። የአጨራረስ ችግሮቻቸውንም በሚገባ በመገንዘብ ድክመቶችን አርሞ በመልሱ ጨዋታ የተሻለ ውጤት ለማምጣት
ጥረት እንደሚያደርጉ ተናግረዋል። በተለይም ቡድኑ በሥነ ልቦና ላይ ያሉበትን ክፍተቶች በተለየ መልኩ አሻሽሎ የመልሱን ጨዋታ ውጤት
ለመቀልበስ እንደሚዘጋጅ አብራርተዋል። የሩዋንዳ ብሔራዊ ቡድን አሰልጣኝ ቪሴንት ሚሻሚ በጨዋታው ዙሪያ በሰጡት አስተያየት ‹‹ተጫዋቾቼ በጨዋታው
ላሳዩት ጥሩ እንቅስቃሴ ማመስገን እፈልጋለሁ። ጥሩ ተከላክለናል ያገኘነውን እድልም ተጠቅመንበታል›› ብለዋል። የኢትዮጵያን ብሔራዊ
ቡድን ማሸነፍ ቀላል ነገር እንዳልሆነ የተናገሩት አሰልጣኝ ሚሻሚ ለተጋጣሚያቸው ትልቅ ክብር እንዳላቸው ተናግራዋል። በጨዋታው ውጤት
በጣም ደስተኛ መሆናቸውን ያስረዱት አሰልጣኙ ያስመዘገቡት ውጤት የሚገባቸውና አንድ ደረጃ ከፍ የሚያደርጋቸው መሆኑንም አስረድተዋል።
አሰልጣኙ ቀሪ ጨዋታ እንዳለ በማስታወስ ከጥሩ ቡድን ጋር መጫወታቸውን አብራርተዋል። ለዚህም የኢትዮጵያ ብሔራዊ ቡድን በቴክኒክም፣
በታክቲክም የተቀናጀ ቡድን እንደነበር ጠቅሰዋል::: የኢትዮጵያ ብሔራዊ ቡድን የዕድል ጉዳይ እንጂ ጥሩ ቡድን መሆኑንም አክለዋል።
በመቖለ ስቴድየም ተገኝተው ጨዋታውን ለተከታተሉት ደጋፊዎችም አሰልጣኙ ምስጋናቸውን በማቅረብ የመልሱ ጨዋታ በሜዳቸው እንደመሆኑ
የበለጠ ጠንካራ ሆነው እንደሚጠብቁ ጠቁመዋል። የመልሱ ጨዋታ ከ27 ቀናት በኋላ በሩዋንዳ ኪጋሊ የሚደረግ ሲሆን፤ በዚህ ጨዋታ በአጠቃላይ ውጤት
አሸናፊ የሆነው ቡድን በ2019 ካሩን በምታስተናግደው የቻን ዋንጫ ተሳትፎውን የሚያረጋግጥ ይሆናል። አዲስ ዘመን  መስከረም 13/2012ዳንኤል ዘነበ 